khistorydata/jeongjo-sjw-relations huggingface dataset:
정조 17년 · 목
以含光殿宴耆老賜八十以上鳩杖爲水原邑內儒生去九月朔試取詩題九秋何日不重陽爲賦題命留守李命植試取收券上送親考訖敎曰詩二中幼學李師淳鄭世豊以上待新印論語孟子中一件賜給三中幼學洪履翼洪始瀅嚴載各白綿紙二卷筆二枝墨一笏三下幼學李基靖白綿紙一卷賜給賦三上幼學朴宗玨八子百選一件三中幼學兪仲煥黃明漢以上各白綿紙二卷筆二枝墨一笏三下幼學柳宗澥申百顯以上各白綿紙一卷賜給○以邑內武士等去九月朔試射柳葉箭貫邊以上及騎蒭二中入格別單敎曰閑良金漢國柳葉箭貫一中邊四中直赴殿試出身李東述親軍衛閑良金星岳貫一中邊二中各筒箇一部閑良朴枝亨邊三中崔長川貫二中各弓箭一部嘉善李得弘閑良朴昌根尹炯東成東柱貫一中邊一中各木一疋賜給出身李東述騎篘二中以勸弊之意前月有臘等別般施賞之命則今番三中以上不出其不能肄習可知賞格勿論
정조 17년 · 강
命施義州拯活人命人朴英根金尙翕金衡逸金仁達加資
정조 17년 · 목
兵曹啓言義州閑良趙明星等上言據朴英根等拯活虛實令本道詳査狀聞後稟處之意覆啓行會矣觀此平安監司李秉模狀啓則該府尹李義直牒呈內庚戌六月十七日泊船島潦水大漲兼又海溢居民將至危急之際朴英根金尙翕金衡逸金仁達拯活一百八十三名又饋米粥島民府民議送及呈本府辭緣與前一般而適當交遞未及請賞云各人等或船或笩拯活人命有足嘉尙而只緣該府遞易未及報營事勢似然論賞一疑令該曹稟處云矣取考大典通編則拯活十五名以上加資今此各人等所拯人命之數俱過定式出身朴英根折衝金尙翕閑良金衡逸折衝金仁達似當依法典竝施加資之典請上裁敎以依回啓施行
정조 17년 · 강
司直尹行任上疏賜批
정조 17년 · 목
疏略曰臣驢技殫矣蝱負重矣循蹈故轍尙速顚跌矧乎擔荷稍久惡能圖遠而獲全哉果然判尹具庠之疏出而臣之昏謬妄錯畢呈無餘矣事雖由於泮堂而捧甘者備局也文雖出於他手而着署者臣也緣臣疏率觸事僨敗受人侮弄操切殆無餘地俯仰忸怩不覺顏發騂也且伊時問啓之命漠然未卽承聞及到更鼓將闌馳詣朝房仰煩丙枕之酬應以致銀臺之遞推臣罪至此尤無所逃嶺海鈇鉞實所甘心而聖度天大官銜自如且感且悚誠不知死所第紀綱國之所維持者耳一番誤着而至於隳損究其辜已不容赦況彼疏譏蔑至及廟廟盛費口氣緊用手段於是乎隳損者愈益壞了而極地盡馬已矣倘非臣一着之誤夫寧有是也如使臣志恣貪榮戒拚包羞復踵幾躓之途重理已卸之擔則臣身狼狽縱不能自恤其爲朝廷恥累諒非細故臣自聞分揀有命五內失守竊期自內於逋慢之誅未敢遽出於承膺之計玆際臣老母宿症添苦有難暫刻違捨以情以勢合蒙體諒惟我聖慈亟降威罰俾存廉防而便救護批以先察職後救護
정조 17년 · 강
召見藥院提調及備堂畿伯騎堂于誠正閣
정조 17년 · 목
藥院日次承候也○予謂兵曹參議李師濂曰李師淳水原應製所作可謂近來無此作師淳旣在水原欲使乃兄替被榮光使之入侍矣仍下試券命戶曹判書沈頤之讀宣予曰全篇甚善作矣頤之等曰果是名作近來儒生中能有如許奇才可貴矣予又下鄭世豊試券命頤之讀之予曰此作亦好矣頤之曰然矣予謂師濂曰昨有禁直諸臣應製之命筵退後製進也
정조 17년 · 목
以紅綿袍爲水原邑內儒生試取詩題松花酒爲賦題命留守李命植試取收券上送親考訖敎以賦二下幼學朴宗玨臘等較藝次三中幼學黃明漢別壯紙一卷草三中幼學柳溵李龍鎭各白綿紙一卷三下幼學鄭鈺筆二枝墨一笏詩三中一幼學李師淳別壯紙一卷白綿紙一卷三中幼學任百豊別壯紙一卷草三中幼學洪始瀅曺鴻振各白綿紙一卷三下幼學洪履翼筆二枝墨一笏賜給○以邑內武士等試射柳葉箭貫邊以上及騎蒭二中入格別單敎以出身嚴思勖邊五中加資閑良鄭垕貫一中邊三中直赴殿試哨官直赴房在明貫二中邊一中筒箇一部箭竹五十箇直赴柳聖台閑良金彝鍾貫一中邊二中各筒箇一部直赴曺天澤閑良李道英邊三中出身朴普慶貫二中各弓箭一部閑良尹行默朴昌根曺翔振貫一中邊一中各木一疋賜給親軍衛閑良李周虎騎蒭二中只出二中今番則勿論
정조 17년 · 강
遞承旨洪明浩金翰東以徐鼎修洪義榮代之竝前望也
정조 17년 · 강
考下禁直諸臣應製施賞有差
정조 17년 · 목
以九秋何日不重陽爲賦題命禁直諸臣應製親考訖敎曰兵曹參判林濟遠貂皮笠耳掩一部三中兵曹參議李師濂內下壯紙一卷筆二柄墨一笏三下左副承旨李勉兢同副承旨兪漢寧校理鄭尙愚各內下壯紙一卷賜給
정조 17년 · 강
命壯勇外營司哨制軍物與訓禁御三營從長相議隨力相資
정조 17년 · 목
備局堂上趙心泰啓言壯勇外營步軍節目今才啓下當自來月十六日入防等節依節目擧行而司哨制許多軍物若自外營專當措備則將有事力不逮愆期未就之慮訓禁御三營與外營從長相議隨力相資俾成軍儀恐合權宜矣從之
정조 17년 · 강
命壯勇營肄陣試射殿座時帳殿傳命以額外壯勇衛擧行
정조 17년 · 목
壯勇營大將金持默啓言本營事體比他營尤重而以本營事殿座時大小軍務知穀官當從臺下擧行而至於稟旨傳命奉持信箭等節尙無定制終涉屑越在昔龍虎營新設時禁苑習陣等事關該營者士夫內禁衛兼帶宣傳官昭載兵曹謄錄本營亦有倣此施行者槪額外壯勇衛旣是本營所屬且有地閥者則比內禁衛事面自別從今以後凡於本營肄陣試射時帳殿傳命等事依龍虎營內禁衛例以額外壯勇衛擧行恐合方便矣敎以政欲一番定式者今筵諸臣之奏考據甚的當依此爲之添載於本營節目
정조 17년 · 강
有政吏曹判書金思穆參判沈煥之進
정조 17년 · 강
推武臣賓廳講書居不人
정조 17년 · 목
兵曹啓言武臣賓廳講書時武臣兼宣傳官趙一源守門將金光郁訓鍊僉正劉泰說都監哨官吳亨喆御營把總柳煥寅竝居不請依定式推考警責允之
정조 17년 · 목
箚略曰臣旣負罔赦之罪又添自作之孼求死不得再次胥命而反被恩諭未蒙重勘在臣分義固當仍爲席稿不敢晏然退歸而時値深夜瀆擾是懼不得已歸伏私次默數臣罪明發不寢噫臣雖極昏迷前後岡赦之罪豈不自知之耶始旣不能董飭於將事之前終又不卽論勘於失措之後此箇罪狀臣於前箚旣已自列則今何敢更爲煩溷而如使臣苟能洞屬於至敬至重之地毋或失其承命攝行之儀則豈敢如是乎臣之罔赦之罪一也出詣尊所不奠坫上旣有定式之受敎而臣則從知廟司之更斟更奠幸有前例至於莫重之受敎則全然茫昧未之聞焉臣雖極驚遑於齋郞失措之時如使臣稍知每事問之義則豈敢如是乎臣之罔赦之罪二也於此二者雖有其一已爲罔赦則況兼此兩罪乎又不但兩罪而已齋郞置對姑未處分則臣以罪首所當縮伏侯勘而只急於疾痛之號乃敢有箚籲之擧有若無罪之人以病乞暇者然如使臣少有省覺則又豈敢如是乎及承聖批誨責備至辭旨諪復雖以慈父之詔迷子無以加此臣伏讀再三惶汗浹背感淚被面如夢斯覺如醉斯醒始知臣之不先不後言病於此時者實歸於放肆無忌之科矣臣於兩罪之外又犯此自作之孼伏乞亟降嚴誅焉批以卿何如是過引安心勿辭卽起視事仍命遣史官傳諭
정조 17년 · 강
備邊司以壯勇外營軍制節目啓命今春留營設置及近日啓下各項節目令芸館刊印分藏諸處頒給諸臣
정조 17년 · 강
召見正使黃仁點副使李在學書狀鄭東觀于暎花堂
정조 17년 · 강
命使行中公用不足銀子從便區劃
정조 17년 · 목
正使黃仁點啓言今番使行公用銀子不足爲一千一百兩之數請依近例令備局從便區劃從之
정조 17년 · 목
政院啓言書狀鄭東觀肅拜單子誤以鄭東幹書入臣之矇然捧入不勝惶恐而請當該書狀官推考允之
정조 17년 · 강
遞承旨閔台爀以宋銓代之前望也
정조 17년 · 강
有政吏曹判書金思穆參判沈煥之參議鄭大容進
정조 17년 · 목
以洪檍爲知經筵黃昇源爲同經筵洪明浩閔台爀新通也
정조 17년 · 강
遞同成均鄭民始李▣
정조 17년 · 목
敎曰同成均李▣聞有實▣許遞總使多有劇務兼帶同成均亦爲許遞竝令今日政差出
정조 17년 · 목
以徐有防沈煥之爲同成均
정조 17년 · 목
以閔鍾顯爲知經筵
정조 17년 · 강
黃海監司李泰永疏辭藩任賜批
정조 17년 · 목
批以昨年旣有誦諭之擧此所以特界於現任豈特惜才而已也
정조 17년 · 강
水原留守李命植以園所祭井補築火巢定界別單馳啓
정조 17년 · 목
別單以爲今月初四日承旨入侍時筵中下敎內園所祭井墻垣多破落處云而植木似在近其時園官與植木差員同爲看審補築物力則以筦千庫留在上下後別單以啓此後墻垣之若而剝落者蓋瓦之若而傷破者不必報禮曹園官報于本府本府則以筦千庫留在隨卽上下以爲修補之地亦爲別單書啓而以此筵敎載之於園所謄錄與本府謄錄矣知委園官祭井破落處與植木差員同爲看審後今月二十二日始役當日畢役而所入物力錢一兩則以筦千庫所在上下又別單以爲園所安寧里火巢定界處物力雇價以筦千庫所在上下事傳令祇受形止已爲別單修啓矣知委判官與差使員眼同擧行而軍丁則以附近面量宜分排自今月二十二日辰時始役至二十三日酉時畢役後軍丁三百三十五名每名雇價一錢合錢三十三兩五錢謹依傳令內辭意以筦千庫所在者上下而定界步數後錄以聞○後自城隍山東麓下加靳洞至鳥弄峯七百八十步自鳥弄峯至鵲峴里四百二十二步自鵲峴里至陣場隅五百二十步自陣場隅至堤堰初頭七百五十九步自堤堰初頭至禿旨峴二百五十三步以上二千七百三十四步
정조 17년 · 강
命宣傳官金鎭鼎沈有祖拿處從命附過放送
정조 17년 · 목
政院啓言門告法意至重而今日敦化門下鑰時宣傳官不爲進去萬萬駭然所當重勘而本院請推外無可施之罰何以爲之敎以入直承傳宣傳官及當該宣傳官幷拿處○因鎭鼎等囚單敎以附過放送
정조 17년 · 강
戶曹判書沈頤之進糧餉廳釐正節目
정조 17년 · 목
別單丙戌五月十四日大臣備局堂上次對入侍時戶曹判書沈鏽所啓糧餉廳屯稅過限不納則當該守令草記拿處監色嚴刑懲勵事節目至嚴而近來外邑慢於奉行已過四月之限而全未納者爲六十邑有未收者爲十四邑此誠可駭訓局軍需全賴於此則其所責應事體不輕節目定式才過數年稽忽若此所當幷請拿處許多守令一時請罪其弊可悶爲先一竝從重推考今月內若不畢納依節目草記請罪之意出擧條申飭其中邊將次知者亦有數三處過今月不納則令道臣拿致棍飭之意分付何如上曰其雖昇平繫于苞桑之意其豈若此今聞寒心申飭諸道其令今月內上送而上納若過今月當該守令營門決杖斷不容貸其若侍從臣先罷限十年禁錮道臣越俸一等守令邊將何異而宣請決杖而只請推考殘微邊將直請決棍國之笞棍只施於殘微邊將乎戶判從重推考今則令前事作錢雖不禁此後依法典以穀來納者嚴禁作錢其若拘於願面該郡瞞報度支輕許自備局隨現嚴飭丙戌五月十五日傳曰糧餉卽軍餉固不重歟初則寒心因靈城所奏以將校差遣亦不實故旣令自本官捧納則何敢取便而付於屯長乎此則孟浪尤甚於前今因度支所奏最近一縣令御史廉問旣聞之後不可不嚴治況此乃軍需而本官不爲親檢一任屯長亦涉寒心當懲一勵百陰竹縣監申載文今畿營決杖當該屯長聞下敎今乃臨渴馱運御史旣目覩亦涉無據令糧餉廳捉來重棍此後一依新定式擧行而依前任他守令隨現禁錮五年癸丑十月十八日戶曹判書入侍時戶曹判書沈頤之所啓糧餉廳一年稅入不能當一年支放米木錢之取資於度支殆無限節主容俱困彼此難支若不及今變通後弊難言蓋結稅之近年最高總爲己亥庚子而較視昨今年所下則不足幾爲三千餘兩各年用下雖有如干臝縮不可不準劃此數補其不足而願今生財之道無他可措之術不得已先就需用中量減其稍涉宂散者則其數不過五百餘兩餘外近三千兩無他可劃之道誠可悶矣臣謹奉項日筵敎考出近來加用者則武藝別監軍服債及燈油債兼內吹黃帖裏等物力上下爲二千餘兩蓋經費之耗縮不但上下之增加專由於屯結之耗縮臣於春間以其端本淸源之道仰陳屯土査陳之說幸蒙允許行關諸道矣海西一道之外更無査報者誠甚慨然屯稅元總爲七千數而年年減縮已入於三千結之內又於三千結之內少値歉荒災頉相續甲申定稅極其輕歇爲其豐凶無加減之意而外邑不念軍需之重無異正供一聽屯民惟事削減曷勝駭痛方當釐弊之日査括漏結最是要務結少而上納無頉者姑置之就其結多稅少太不相當處嚴飭道臣發遣親禆與邑倅眼同打量一一還實似爲一分捄弊之道且以免稅一事言之三千結免稅乃是事目而間者或因災處之未及還實土地之從他移換見今縮少之數幾爲數百結此則考出未免稅之數移施於他屯土仍爲定式施行其他稅納之弊嚴成節目別單啓下行會諸道使之毋敢違越似好故敢此仰達矣上曰依爲之當此釐正之時昔無近有者不可仍置此後勿爲上下可也頤之曰事關宿衛踓甚惶悚挾輦軍昔爲四百名今爲六百名矣上曰此後依舊例以四百名定式可也頤之曰此外又有前排加數前則四十名今則爲九十八名而此外又有減額二十二名矣上曰四十名則太少以六十名定式信箭手以二名定式可也頤之曰旣蒙處分餉廳優可支用又復取用於度支則似無今番釐正之效矣上曰如是定式之後除非別般加用毋得取用於度支可也節目一昔在丙戌特軫軍需之至重有此處分之至嚴當此釐弊之日謹以受敎弁于別單使列邑知警知懼莫敢違越一本廳屯田中限三千結以實結免稅曾有定式而間或未滿於三千之數今番筵奏復舊之後一依定式未免稅實結中充數免稅仍爲定式一本廳屯稅之折衷酌定務從輕歇蓋出於豐歉不得加減之意則外邑有移臝補縮之道而或値少歉輒請頉減此與隨起隨稅之地事面自別從今以往雖値各樣公稅停免之時本廳屯稅毋得憑籍停減一遵定式準數上納一本廳屯稅或代錢或船運隨其沿峽各有所定年豐則稅穀有裕歲歉則價直登踊自是固然之理而豐年則代錢必欲請減歉歲則本穀必欲代錢隨其豐歉頉報紛紜此後則代錢之請減價之牒外邑毋敢煩報本廳毋得許施一從錢米間定規上納一稅納期限量其郡邑之遠近錢穀木布區別定稅而外邑不有定式下屬惟意幻弄愆期之患換麤之弊邑邑皆然此後或有上納過限及米木換麤者該守令草記論勘一屯土旣付本官則本官不念公稅多以顏私或定班戶屯長所謂班戶認作已物減稅而害歸本廳分半而怨及屯民種種弊端皆出於此自今以後邑守或行顏私移定班戶屯長以生屯弊者本廳隨其聞見草記論勘一本廳屯稅係是親兵所需事體至重故雖有一疋木一包穀一兩錢之未收解由拘礙之法昭載於大典通編此則申明舊典若或有冒出解由者隨其現發草記嚴勘解由勿施計士重治一穀數成册隨其遠近十月至月內磨勘納穀處亦以遠近當年十月翌年四月內無遺上納作錢條亦於翌年三月四月內上納而近來外邑慢視定式成册磨勘錢穀木布等上納無一趁期事極駭然嚴飭各道使之趁限考尺過限守令本廳草記營門決杖五年禁錮一員役分差實爲蟊費之一端近來有關則不爲陞實輒皆出代見今加出之數若是夥然此後則有闕勿補以準元額敎曰依此別單遵守俾勿違越而卿則卿之先卿建白於先朝卿又定式於今番事若有待其所釐弊之擧尤異於他人銃意修擧俾有實效仍又嚴飭諸道毋或如前從忽
정조 17년 · 강
召見藥院提調徐有防戶曹判書沈頤之及百歲老人嘉善余善傑于重熙堂仍命善傑特超崇政五衛將例兼同知口傳單付
정조 17년 · 목
敎曰右承旨與百歲老人入侍使其子與孫曾扶腋以入右承旨李勉兢與百歲老人余善傑偕入予曰其在尊高年之義使之陞殿扶腋以上善傑曰行步如常咫尺之下豈敢扶腋乎趨入進前予曰爾年幾何善傑曰百歲矣予曰寢食凡百何如對曰寢能半夜食能五合半矣予曰視聰亦何如對曰亦無所減矣予曰子與孫幾人乎對曰三子五孫曾孫七人玄孫五人予曰當寒跋涉能無憊痛而因何上來耶對曰生長嶺外尙未見上都物色適値年登又無身病決意上來矣予謂有防等曰百歲老人之筋力聰明如彼强壯可謂稀世瑞物矣有防等曰容貌凡百無異六十歲老人白髮還黑落齒復生誠甚稀貴矣予命內侍賜饌一卓曰老人不必食堅硬之物取喫米飮也善傑曰遐土微賤之踪特命召入至登前席臣不勝萬萬惶感而有區區願祝者謹將年壽獻于殿下又獻于元子宮矣予命勉兢書傳敎曰慶尙道金山居百歲老人余善傑聞其筋力康旺騎馬入京從步往來闕外今日召而見詔容渥丹恰如六十歲內外而兒齒之咀嚼童髮之䰍鬆可謂希世之瑞物且問生年對以甲戌其在尊年優老之道當有別般眎意特超崇政階五衛將令該曹口傳單付仍爲例兼同知亦令度支長造給玉圈而食物衣資宴需則該道備給還鄕時給馬事分付其率來子與孫曾孫玄孫中一人亦令該道各別收用後狀聞事分付予謂頤之曰百歲老人見甚稀貴特授崇政又除五衛將自卿曹章服品帶與帽靴之屬卽爲備給又命內侍賜禾花紬盆紬各三疋玉色紬藍紬各一疋雪綿子八斤紅帶一件仍謂善傑曰尊年優老之道賜此縀綿之屬矣善傑雙擎拜跪曰惶感無地矣
정조 17년 · 강
內醫院啓請明年造三寅鍼
정조 17년 · 목
內醫院啓言本院例有間三年造鍼之事而明年乃是當次之年諸醫所持尖芒已鈍更爲精造進上後分給明年又是寅年三寅鍼請別爲精造進上允之
정조 17년 · 강
命以來十一月初四日親行景慕宮冬享大祭
정조 17년 · 강
兵曹稟定隨駕及留陣軍兵
정조 17년 · 목
該曹以來十一月初三日動駕時隨駕及留陣軍兵啓稟敎以訓局步軍十五哨馬軍四哨爲先後廂禁軍三番隨駕禁御而營留陣事分付城內外動駕時隨駕外軍兵之留營自是古例而近來則留營一款不爲稟旨者豈有定式而然云乎詳考草記
정조 17년 · 강
命嶺南災實分等及所請諸條依狀請施行
정조 17년 · 목
該監司趙鎭宅狀啓以爲本道穡事毋論沿峽農早晩穀一坪二坪間間災頉外均之爲豐登故尤甚一名不爲擧論只以之次稍實分二等開坐于後就此豐登中分而言之則沿江濱海稍遜於野邑漆粟豆太不及於畓穀而木花則俱未免失稔使今歲在於屢豊之餘則事目災二千結何嘗有太不足之慮而第念昨年歉荒殆是挩近所無所謂近萬結永頉近萬結覆沙外面驟看雖或太涉過當就中細究亦非全然失實然一年減總之若是夥多大關國計纔因備局關嚴飭列邑昨年永災中冒濫者雖把束之微俾各首實且於各年陳頉十萬七千餘結中還起隱漏一一瓟櫛幾盡準京於昨年永頉之數而惟是覆沙名色不過當年之災如此豐稔之歲事當依法還實而無奈春夏之際饑饉之切逼而不暇於耕耘以時癘疫之熾盛而靡賴於鄰里相資雖其門前之良田美畓猶有陳棄之歎況此原野之荒堤廢塍尤無致力之望此等處許入於今災中而不得不俵給之災爲七千六百三十二結二十員八束元俵二千結外不足條五千六百三十二結二十員八束特許加劃則謹當綽約排比平均分俵二三條件之可以上聞者後錄馳啓請令廟堂稟旨分付稍實四十七邑大丘星州高靈陜川宜寧三嘉晉州泗川鎭海咸安昌原熊川長鬐迎日興海寧海彥陽永川慈仁慶山河陽新寧義興義城安東禮安眞寶英陽靑松漆谷軍威比安禮泉豐基龍宮咸昌聞慶玄風昌寧靈山開寧金山知禮安義咸陽山淸丹城之次二十四邑淸道密陽梁山金海東萊機張蔚山慶州淸河盈德仁同善山尙州居昌草溪河東南海昆陽固城巨濟漆原奉化榮川順興一居昌縣庚戌舊還釐弊時各穀二萬五千七百四十三石分給民間限三年除耗分捧而當年條則已卽收捧辛亥壬子兩年條方在停退中壬子條則當與他舊還一體準捧而該縣今年穡事旣不免雨水之害賑餘民力亦多有未遑之慮庚戌舊還停退條自今年更定三年之限使之次次備納以爲收殺之地一今年田農頗遜於畓農昨年田穀之折半代捧者竝與新還當捧而責納本色則恐不無民間難辨之慮新還雖不敢擧論舊還中豆太兩色限折半仍令代捧待明秋還作本色以紓一分民力一推奴徵債當此瘡痍未穌之餘又値新舊替還之際不可以年事之豐登添一擾民之端今年亦依前防塞敎以所請俱甚精約依收請施行事回諭
정조 17년 · 강
命備局成給管領勿禁帖于舟橋司
정조 17년 · 목
舟橋堂上鄭民始啓言舟橋司始役時及排設後多有看檢之事雖値夜中船格及管領或有招喚使役之時而每有犯夜狼狽之患此後則自始役限撤排間自備局成給管領勿禁帖二張置之露梁別將所如有夜中招喚之事則出給擧行卽爲還推而待撤排後還納備局似好矣從之
정조 17년 · 강
命總戎中軍尹得逵改差
정조 17년 · 목
總戎使鄭民始啓言本廳中軍尹得逵有身病勢難察任請改差從之
정조 17년 · 강
敍卿宰侍臣罷散人
정조 17년 · 목
親享在近也○前判義禁洪良浩監司鄭昌順權▣司直李秉鼎知義禁李復永同義禁李集斗大將李邦一大司諫兪漢謨朴基正承旨李冕膺金孝建金啓洛執義許晊成德兩司諫姜枕獻納崔獻重掌令邊景祜御史尹致性校理徐有鍊修撰尹羽烈尹光普李錫夏持平朴孝成李景溟正言鄭晩錫竝敍用
정조 17년 · 강
命兵曹判書鄭好仁漢城前判尹具庠工曹判書邊得讓禁推兵曹前參議睦萬中兵曹佐郞尹益烈西所衛將李思祚先罷後拿尋命好仁庠得讓分揀
정조 17년 · 목
兵曹啓言卽接大報壇守直官牒報則拱北門南邊新築宮墻二間許內面椽木蓋板腐傷瓦子缺落云令紫門監卽速修改而亦令該營晝察夜巡宮墻新築後若有限內頹圮之事則該營大將監董將校從重論勘曾有已例矣今番則墻垣雖無頹圮之事椽木蓋板之腐傷瓦子之缺落在於限內而椽木蓋板瓦子等節紫門監例爲擧行其時該監官員令該府拿問處之工匠等亦令攸司從重科治何如敎以椽瓦之脫落非紫門官所可知者若依新定式審察拔草則豈有如許之弊乎秋審時不能執頉之卿及漢城府工曹堂上竝下義禁府推考季朔不善巡審之兵曹堂郞該所衛將先罷後拿○因好仁庠得讓囚單敎曰以壇垣事體之莫重雖有處分飭已行矣何必捧供分揀放送兵曹判書鄭好仁牌招傳授命召
정조 17년 · 강
遞承旨洪義榮以李冕膺代之前望也
정조 17년 · 강
命京畿公都會以道內文臣秩高守令差定試官限內設行
정조 17년 · 목
該監司徐龍輔以都事金箕象有身病不得設行公都會馳啓敎以旣有他道可據之例以道內文臣秩高守令中差定試官限內設行事回諭
정조 17년 · 강
成給壯勇營軍兵等腰牌以爲闕門出入時憑驗之方
정조 17년 · 목
本營啓言闕門出入何等嚴密而本營軍兵增額之後尙無憑驗之方自今爲始軍兵等腰牌制樣上圓下方三處烙印以此憑信之意請分付兵曹允之
정조 17년 · 강
遞校理鄭尙愚以宋俊載代之前望也尋補俊載淳昌郡守
정조 17년 · 목
敎曰校理鄭尙愚聞其事勢宜有體諒本職許遞前望單子入之待下批牌招察任○俊載再違召命政院捧入罷職傳旨敎以飭敎之下馬敢若此此傳旨勿施各別嚴飭追省記入直○政院啓言校理宋俊載特敎申飭之下謂有情勢屢度催促終不承膺事體所在萬萬未安請從重推考敎以深夜焉敢凟擾乎處義太過淳昌郡守除授使之當日辭朝時任郡守遞付京職
정조 17년 · 강
御春塘臺行壯勇營大比較仍頒賞有差
정조 17년 · 강
義州府尹李義直以皇曆齎咨官手本馳啓
정조 17년 · 목
義直狀啓以爲憲書齎咨官洪宅福所帶去小通事尹仁光病代刷馬驅人鳳鳴志赫麟甲義甲東泉明弘等持齎咨官報備局手本一度▣咭唎國貢本謄書一度今月一十二日巳時還渡江出來故坼見手本則九月一十九日到北京卽詣禮部呈納咨文十月十五日領受時憲書一百一卷二十四日領賞又詣主客司受領發憲書咨一度領賞咨一度及筵宴賞賜咨二度十一月初一日自北京離發十六日到瀋陽禮部以上年我國漂人金德萬破船價銀付送之意受咨文以去而十七日到白塔堡發送先來云他餘事情具載于手本中不復煩陳手本及貢本謄書上送備局而齎咨官回到栅門之期似在於今月二十三日間云矣○齎咨官手本以爲九月初九日入栅緣由旣已手本而二十九日到北京呈納咨文後入接于南小館十月初一日詣午門外領賞時憲書大一本及小一百本還歸館所二十四日詣禮部領宴又詣主客司領賞受領發時憲書咨文一度領賞咨文一度二受咨文二度十一月初二日自北京離發罔夜䟎程十六日到瀋陽禮部以上年我國漂人金德萬破碎船隻變賣價銀一兩六錢零付送於小人行之意使之受咨文以去故留一日等待受咨文及銀子以去入來時瀋陽將軍以銅錢事申飭甚緊至有回還時換錢數爻考準之擧沿路防守比前加密瀋陽以前雖一人一騎不許先發十七日到白塔堡小通事尹仁光病代刷馬驅人鳳鳴等先爲出送而彼中事情則擧皆太平別無他事而暎咭唎國居廣東之南爲海外國二十八年來貢今年始來進貢而頭目官嗎戛㗎呢嘶噹㖦二人係是咭唎國王之親戚而一行共七百二十四人其中一百人進京其餘六百餘人留在天津府而府距皇城水路爲三百六十里早路爲二百四十里皇帝以避暑時在熟河故往赴同月二十六日隨皇帝回京九月初三日由天津府水路回國而皇帝賞齎頗優其進貢物品爲十九種而製造奇巧西洋人所不能及其貢本謄書上送而年事則關內外俱皆豐登而南京因水災未免凶歉係是聞見緣由手本○暎咭唎國貢軍謄本西洋布爉尼大利翁大架一坐係天上日月星宿及地球全圖日月星宿自能辰動如遇日食月食及星辰差或俱顯著于架上竝指引年月日時又打時辰鍾名爲天文地理表坐鍾一架有天文器具指引如何地球與天上日月星宿一起運動於學習天文者有益天球全圖倣空中藍色有金銀作成星辰大小顏色不更有銀綠分別天上各處度數地球全圖天下萬國四州山河海島郡畵在球內亦有海洋道路及畵出西洋船隻雜樣器具十一盒係推測時候及指引日月色之變可先知天氣如何試探氣候架一座能測看氣候盈虛銅炮西瓜炮爲操兵之用竝有小分紅毛國兵現隨貢使前來可以試演炮法奇巧椅一對人半能隨在上面自意轉動家用器具自燃火一架內盛新舊雜樣甁罐等項其火具能燒玻璃礠器金銀鐵是一大塊玻造成雜樣印畵圖像係紅毛▣咭唎國王全家人像竝城池炮臺堂室花園鄕村船隻各圖彩燈一對係玻璃鑲金做等掛在壁上光影四懸金線氊精緻房間鋪用大絨毡大殿上鋪用馬鞍一對金黃顏色十分精緻車二輛一熟一冷俱有器械可以轉動軍器十件長短自來火鎗刀劍等其刀劍能朔鋼鐵大小金銀船係紅毛閨戰船式樣上有一百小銅炮益力架一座人扯動時增益氣力陵長精神雜貨一包係紅毛國物產卽多呢洋布銅鐵器具等物
정조 17년 · 강
召見惠堂鄭民始畿伯徐龍輔于重熙堂
정조 17년 · 강
許劃嶺南漕倉除留錢四萬兩于宣惠廳
정조 17년 · 목
惠廳堂上鄭民始啓言嶺南廳因數年收祖之大縮經用不足甚至貸用於賑廳者亦過數萬誠可悶然嶺南漕倉除留錢近因米條之換用錢儲至於六萬餘兩各邑之留置許多錢不無逋負之慮且除留米錢本爲京廳不足時取用而留置者除留錢中限四萬兩移來補用似好矣從之
정조 17년 · 목
兵曹啓言城內外動駕時隨駕外軍兵留營不爲稟旨前例詳考草記事命下矣取考謄錄則在前城內城外動駕時訓局軍兵全數隨駕禁御兩營竝爲留陣故餘軍留陣初無擧論二去壬子以後隨駕軍兵或以特敎有定數之時或於登筵時有稟旨之事而若非全數隨駕之時則餘軍留營每於節目中磨鍊擧行而久遠謄錄遺漏甚多其間年條雖難詳考四五十年以來則留營留陣頻有置之之命故亦於節目中連以依前例勿爲留營之意啓下矣戊戌年依傳敎京外動駕時以何營隨駕何營留陣禁軍及馬步軍幾番幾哨磨鍊之意始爲草記擧行而至於餘軍留營城外動駕時則循例磨鍊城內動駕時則勿爲留營事只於節目中書入軍兵哨數稟旨草記中初無擧論自戊戌創始之初爲然因而爲例尙今遵行矣敎以所謂因而爲例云者其例果何例乎仍用與否間無別白指一之語卿則推考又啓言隨駕外餘軍留營當否不能指一稟處臣之愚迷之罪不勝惶恐而此後則毋論城內城外動駕時隨駕軍兵磨鍊草記中各軍門餘軍留營一體稟旨擧行事所當定式矣來初三日動駕時禁軍三番訓局馬軍四哨步軍十五哨隨駕禁御兩營留陣矣其餘禁軍及訓局馬步軍留營何以爲之乎敎而今番則置之
정조 17년 · 강
審理秋曹獄案仍推關東伯沈晉賢
정조 17년 · 목
京畿監司鄭昌順狀啓以爲道內未錄啓殺獄罪人中果川罪人申彥金情法無疑證案明白故置之錄啓謹附微見開錄于後果川罪人申彥金足踢林興才第二日致死辛亥五月十六日囚受刑三十二次初檢官果川前縣監李正模牒呈內辛亥五月十六日本縣驛卒安者斤乭呈狀內渠之雇工林興才昨日爲驛卒申彥金所敺打致死依例檢驗償命云故縣監馳進具格檢驗實因被踢致死的實而發告人驛卒安者斤乭招內今十五日興才以驛人夫入把於宣傳官行次上京矣十六日彥金之兄彥老味以渠馬匹馱載興才而來到興才難辛下馬匍匐膝行故問其曲折則興才答云昨夕歸路到南泰嶺酒幕吾與彥金俱爲大醉而彥金忽然起鬧捽髮亂打胷膛脇背無不受傷而下腹被踢而亘痛項部被曳而牽直昨夜臥在於南泰嶺下金命金家矣今朝彥老味自京歸路見吾之被打於其弟而臥在路傍家馱吾渠馬而來吾將往死於讎人之家仍爲傴僂難步向彥金家臥其房中而至夕時終至致死云正犯申彥金招內今月十五日與興才同行之際彼此俱醉無端相閧而興才打渠故渠一次擧打胷膛而興才又爲扶接故渠又一次足踢其胷膛云看證驛卒金興世林德山等招內彥金酗酒惹鬧與興才相閧而彥金捽曳興才之髮而一次則足踢下腹一次則足踢胷膛一次則足築後項故渠等切責彥金使之心鬪則彥金反欲敺打渠等故不得已避歸云覆檢官陽川前縣令李敦源覆檢後實因被踢致死的實云其後第十五次同推時正犯申彥金招內林興才致死專由於渠兄彥老味之踢打其後渠兄自生恐㥘逃躱安城地而至於結項自死之境初覆檢及同推時不得告達者專由於恐㥘慌忙之致云主推官果川前縣監金履中同推官衿川前縣監尹光垂結辭內申彥金敢爲死中求生之計遽然以前後所無之說忽地粧撰歸之於渠之已死之同生兄彥老味者究其情狀萬萬凶獰云矣今此興才之致命專由彥金之敺踢參證昭然實因分明如法償命在所當然末梢變辭推諉已死之其兄可見獄老生奸情狀兇獰以弟證兄大關倫常依律考覆斷不可已○刑曹啓言此獄元犯足踢拳打之招不待訊覆自初承款則論以獄情無容更議而乃於其兄身死之後敢生推諉掉脫之計忽變前招專事抵賴萬萬巧惡且以弟誣兄大有關於倫常其所以死中求生之計適足爲罪上添罪之歸實因口女此詞證如此不可以追後變招有所持疑請罪人申彥金更加嚴刑期於得情敎以兩漢俱醉瀼成鬪閧無論起鬧之始自何漢迷離轉惻之際加之以手勢則殺非用意生亦僥倖原其情未必爲故犯殺之者渠也渠亦不能發明則豈可一味訊推決獄無期乎嚴飭推官速捧結案報來後狀聞事分付又啓言槐山罪人陰孝寬殺獄實因雖涉疑晦而疑晦之中明白者存詞證專事漫漶而漫漶之際眞贓可見白日場市與人相詰深夜鄰巷隨呼卽往則彥得之不病無疑也以年少强壯之人赴鄰比咫尺之地曾不移時僵仆路上垂頭屈䐂運動不得則彥得之被打無疑也舁貧而還信宿而死腎襄肋下之傷痕口吻鼻孔之湧血勿論被築被打彥得之因而致命無疑陰孝寬則渠是原居盛族彼乃流寓孤蹤强弱不敵主客判異逢辱於稠廣之中則羞憤撑心招致於昏黑之時則殺活在手去言來說易致層激毒拳猛踼何所顧忌孝寬之敺打無疑也穢物納口旣有鄰里之喧傳以䐂據胷又有正犯之自服如是之際搗築傷損卽次第間事安知由口由鼻之湧血不緣或臟或胕之致傷耶孝寬之逞凶無疑也追悔受笞之說不但使弟而推謝因人饋鷄之擧尤見作罪而生㥘不然則昨以何心納穢而僇辱之今以何心問病而乞隣也哉孝寬之毒打致命無疑兪召史則親是孔懷義不反兵其所復讎在弟惟渠而餓癘二字同室之所未知而兪女先發之鬪打一款死者之所必言而兪女終秘之以致獄情眩晦正犯抵賴兪女之和應無款也裵召史則最初檢庭獨證彥得無病之狀其後更査忽發彥得服毒之說至以咀嚼之聲聞於戶外指證傍人丁寧納招而銀色不變毒痕無憑其所變招飾詐前後判作兩截裵女之和應無疑也裵完水徐完世則以初覆檢所未見之人忽地闖出於屢度行査之日或稱塗糞之目擊或云傳錢而躬往挺身擔當自作證參兩漢之符同元犯眩亂獄情無疑而其中肯緊二叚尤足勘破一案穢物無殺人之毒而想其納口時光景必爲殺人之根因頑膝壓胷旣占先據之勝奈無掉脫之勢弱抏强制此搗彼傷卽必致之勢皮膚無痕難驗於臟胕之蕩損肉色如常無關於血瘀之崩出彥得之病時厭語死後開口亦符於肝肺絕數日死之候則此其一也口鼻血出與無冤錄醉飽被築內傷條吻合而特以無酒食帶血有所持疑此亦有不然者彥得之平時不飮衆招如一病臥後三日不食諸供無異空洞腹裏驚血可湧而不入之酒食從何竝出耶此其二也有諸般必死之證無一分可疑之端而只緣最初行檢失之疏漏其後査啓欠於別白轉益疑眩終未歸一向來判下更査尤何等嚴載而推官所報殆若謄傳故紙道臣論啓未免依舊糢糊至於始旣起疑終請訊推尤乘獄體請當該道臣反推官竝從重推考罪人陰孝寬各別嚴訊期於取服敎以彥得之致死不由於孝寬之下手而何然獄體先觀詞證而下手之光景見之者無人緊築與否內傷輕重何從以分釋乎況曰癘曰饑之孰然孰否姑無論最是裵女之招疑眩多端嚼砒云云果似不近理不近理云者亦不過臆斷三尺何等至嚴則其可以臆斷之說牢定鐵案乎分付道臣此一款斯速歸一得情狀聞後稟處今番則除尋常看念理會無或有因循不決之弊又啓言平昌郡殺獄罪人智淵獄事因其奴龍得上言今九月初六日依判下査實啓聞事行會矣今已過限不爲修啓事甚稽忽請該道臣依定式推考本獄事斯速修啓之意分付敎以回啓之無端愆期事甚未安此蓋近日本曹不能盡心於讞獄而然卿等及道臣推考此後臨時隨卽別加嚴飭俾勿如前
정조 17년 · 강
命時囚睦萬中等放送朴廷爀議處呂文永照律
정조 17년 · 목
義禁府啓言前參議睦萬中前佐郞尹益烈前衛將李思祚等原情以爲皇壇墻垣所重何如而季朔秋審時不能詳察今此椽板腐傷瓦子缺落之事至有守直官之牒報渠等不善擧行之罪實無所逃云曾經侍從請議處敎以旣有處分分揀放送又啓言前萬戶朴廷爀原情以爲本道去年年事便成亦地從以癘疫大職死亡相繼上納愆期職由於此賑政纔畢麥又告歉民勢轉急尤無可捧之道拖至七月以元納米五十石及牟任米三十石僅僅收捧催促裝發則該色所告內上納時情債米六十六石亦爲備去然後可無執頉生事之患云而元納作米艱辛收殺則所謂情債雖有前例勢難傡督果未能趁時上納該色推論事推治公事八月到付故將欲起送之際前以民事孔慘不卽上納之意報該寺之文狀只以催促上納題來更無推捉之事故認以該寺姑恕民情仍寢推論而未卽起送莫非昏謬不職之罪云請刑推得情敎以除刑推議處又啓言時囚罪人呂文永特敎拿問事體至嚴而現告旣出之後趁不擧行以致囚單之稽滯事甚可骸請以此照律允之
정조 17년 · 강
黃海監司李泰永以善績前僉使金光國等未捧還穀査啓
정조 17년 · 목
査啓以爲因刑曹啓下關善績鎭未捧還穀前僉使金光國當納與否詳細査報之意前道臣李祖承在任時分付兵使處矣兵使姜五成牒報內査問於善績鎭倉監色等處則所告內本鎭糶糴自來紊亂之餘連値飢癘還民逃故什居七八許多未捧徵出無處故辛亥冬論報營門以至於狀聞之境而己亥僉使朴泰根任內未捧折米一百四十一石零內六十四石零收捧以納未捧爲六十七石零丙午僉使辛聖恒任內未捧折米一百四石零內七十四石零昨秋收捧以納三十石零今纔畢納戊申僉使金光國任內未捧折米三百四十二石零內六十四石零收捧以納爲二百七十七石零今此未捧俱是鎭民等積年久逋而指徵無處尙未收殺金光國已納穀六十四石亦非渠自備收捧於所員民之隣族者而未納之數尙爲二百七十七石零云矣雖曰鎭民久逋旣是任內反作而狀聞拘囚使之充上則光國卽是當納者也辛聖恒則雖已準納當初義禁府關內餉穀畢捧後竝拿問重勘云故姑待朴泰根金光國等任內反逋之準數充上一體論勘次姑爲保放事牒呈矣蓋此未捧果是鎭民輩所負初非鎭將等犯逋而罔念餉穀之重因循反作之狀已極痛駭而旣令各該鎭將使之收殺則在渠道理固當極力捧納而諉以病父相見乃敢縱子呼籲者尤爲無嚴金光國別加懲礪後竝與朴泰根限準捧拘囚嚴督辛聖恒旣已畢納枚報義禁府之意兵使姜五成處發關分付敎曰旣曰民逋則亦豈可一味滯囚此意回諭
정조 17년 · 목
備局啓言卽見黃海監司李泰永狀啓則以爲臣營公都會及都試前於秋冬間設行於海州牧而値此災年許多儒武冒寒裹糧實爲巨弊應赴之人多在於尤甚邑而本州又是尤甚儒生公都會及別武士鄕騎士出身選武都試竝爲停止事請令廟堂稟旨分付矣海西年事雖非通一道告歉營下旣是尤甚邑此時設場有主客俱困之慮且多退行之已例請許施允之
정조 17년 · 강
推刑曹前判書李文源
정조 17년 · 목
政院啓言卽見黃海監司李泰永啓本則以罪人金光澤放送事馳啓而該房承旨徐有秉名字以徐榮輔書塡故原啓本付籤以入而奏御文字事體何等至重則當初該曹之不爲照察誤爲行會者殊涉未安請當該刑曹堂上推考允之
정조 17년 · 강
命敍黃運祚仍付京職
정조 17년 · 목
敎曰如以繡衣之言不以爲信之則鄭文在可放不以爲不信則黃運祚可仍特以尊國體之意雖已拿問運祚之徑遞有非爲賑政示勸懲之方然聞已出代特爲敍用仍付京職
정조 17년 · 강
推江原監司沈晉賢慶尙監司趙鎭宅仍命封進差使員當日下送
정조 17년 · 목
內醫院官員以都提調提調意啓言近來關東嶺南所封進人蔘品樣劣下眞膺相處每等改納已成痼弊今年則自春夏間別爲知委於兩道使之一復古例另擇封進矣關東十月令納人蔘當捧爲十四斤四兩而其中獨頭蔘八斤零雖曰不爲糊付一蘆頭二枝三枝之合成則自如其餘七斤零則又如前糊付總而論之山採稀少所捧僅爲五斤零嶺南所封進羅蔘當捧二斤獨頭之好品旣少山採之可用無多所捧僅爲八兩矣御藥所用何等重大前後關飭何等申嚴而兩道見退若是夥然蔘商醫生輩之從中作奸萬萬痛惋而道臣之未能一一照察不善封進者揆以事體誠極駭然不可只令改納而止請江原監司沈晉賢慶尙監司趙鎭宅竝罷職領納差使員通川郡守趙鉉安東府使李太亨令該府拿問處之兩道審藥移法司從重勘罪蔘商醫生輩別加嚴繩以懲日後之意分付兩道允之敎以道伯到任屬耳爲先推考差員等不過領來而已分揀催科之時不可曠官使之當日下送審藥科罪事待更捧勤慢決處
정조 17년 · 강
以成德雨爲應敎高宅謙爲校理竝前望也
정조 17년 · 강
遞刑曹參判曺允大
정조 17년 · 목
敎曰寶劍望筒中時帶詞訟人本職許遞
정조 17년 · 강
遞都總管李敏輔副總管姜游李儒敬
정조 17년 · 목
因寶劍望筒敎曰懸頉總管許遞今日政差出
정조 17년 · 강
有政吏曹判書金思穆進參議鄭大容
정조 17년 · 목
以徐邁修爲刑曹參判閔台爀爲同經筵鄭昌順爲藝文提學金尙集爲分內局提調李元圭爲因知
정조 17년 · 목
以李致中爲都總管閔台爀尹得逵爲副總管
정조 17년 · 강
遞刑曹參判徐邁修
정조 17년 · 목
吏曹啓言今此景慕宮朔祭獻官徐邁修今日政除拜刑曹參判非五享則刑官例不得塡差而旣已淸齋使之受香敎以本職許遞令該曹口傳付軍職
정조 17년 · 목
左議政金履素曰三司論事何等愼重宜有平日講究栽度者然後登筵數奏自是臺體而以向筵臺臣事言之初不留意倉卒强覓其所奏語非徒無實反涉屑越播諸朝紙人必駭笑以臣愚見臨筵求言反有强迫之嫌伏望繼自今留神焉予曰卿言甚好矣大司憲林蓍喆曰夫爲今日廷紳者君讎國賊共載一天飄纓結緩自同無故者彝倫斁矣義理晦矣苟有彝性之未泯者捨却他事汲汲懲討乃是天理人情之所不容已而惟殿下力拒一國之論低仰三尺之法將至於國不國人不人之域矣臣之向日所奏殿下以他人之已盡言爲敎而此有不然者臣之所言旣是撑天地亘宇宙之大義理則諸臣之有奏其言之同然勢固然矣殿下以此謂之陳腐之說更求新奇之語臣誠慨恨于中矣夫人臣進言之道不出乎君德闕遺時政得失而殿下於懲討一事豈無聖德之闕遺刑政之所失乎殿下欲見妖凶之鄭妻則粧送轎子眩幻蹤跡邀致於不意之中(刀削)○如宇鎭結案已成之賊而以其父之物故軫其情理之矜惻逶迤道路暗地宥還畢竟還配反置畿島而止刑政之乖亂又如何哉今日朝廷之務豈無一二可陳之言而臣之愚見以爲懲討未了之前決不宜暇及他事不但臣意如此廷紳之意必當皆然殿下旣不允臣等之請則雖日下求言之敎必無進言之人矣合啓中諸賊雖不可一朝收殺今日允一啓明日允一啓俾得次第收殺然後義理可闡言路可開矣予曰前已言之矣
정조 17년 · 강
飭兵曹句管關四小米耗兩年停退條及當年條趁期輸送
정조 17년 · 목
左議政金履素啓言卽見兵曹判書鄭好仁所啓則以爲本曹句管關西小米二萬石年年取耗以補軍物修改及本曹經用之需當初法意嚴明而該道收送之節漸不如初己酉辛亥兩年停退爲四千六百餘石今年關西有豐登之望停退條無遺書捧之意申飭爲辭而批旨有令廟堂稟處之命矣當初劃給旣爲本曹經用則連年停退誠爲可悶値此稍豊之時準捧亮數然後可無向後耗盡之患依所請申飭該道道臣兩年停退條準數收捧幷與當年條而邇期輸送之意請分付從之
정조 17년 · 강
命置捕將譴罷現告
정조 17년 · 목
左議政金履素啓言頃因持平安廷善所啓加髢禁令以後本髮之爲髻者漸有侈大至於簇頭里之七寶繡飾等物浸浸復行不能禁飭之捕將幷施罷職之典爲敎而批旨內捧現告草記有命矣七寶禁令何等至嚴而浸浸復行之說極爲驚駭臣亦多般探問則此非士夫家婚嫁所需卽不過燔造蠟飾之用於婢屬假粧云雖此等假飾尙未盡袪殊甚駭然此則申飭捕廳卽爲痛禁而本事旣如此則捕將譴罷恐涉過當且其假飾行用未知的在何時則捕將首犯亦未知的是何人現告一款請置之從之
정조 17년 · 강
汰禮曹正郞李福休
정조 17년 · 목
左議政金履素啓言長生殿是何等重地而日前聞有常賤女人攔入作拏之擧請當該入直官員禮曹正郞李福休汰去從之
정조 17년 · 강
命寧越胎室加封更待下敎擧行
정조 17년 · 목
左議政金履素啓言寧越胎室加封之尙未擧行雖出軫弊之聖念而事關典禮恐不當許久遷就今年則該道年事幸値稍豐石物亦已措備及今始役似好故敢達敎以更待下敎
정조 17년 · 강
命龍旗奉持以其勤仕次第遷轉
정조 17년 · 목
兵曹判書鄭好仁啓言龍旗奉持都數卽十五人矣與事知久勤互相遷轉曾有定式而事知七人內四人遷轉然後始遷奉持一人三人遷轉然後又遷奉持一人而事知遷轉間二都目之故龍旗奉持第十五人則報久勤將在於七十餘年之後以此渠輩不無抑鬱之歎第已定式之事不可變通此後則報久勤勿用入屬先後以奉持勤仕依定式次第遷轉則年限遲速比前減半其餘奉持自當以禁軍原久勤移遷請以此施行從之
정조 17년 · 강
命曆法方書以使行不虞備銀從便購來仍命池日賓永付祿窠依遞兒例權給他人
정조 17년 · 목
觀象監提調沈頤之啓言臣方待罪雲館提擧而領事送言於臣曰聞於昨年赴燕日官韓廷奭則欽天監官員以日躔月離從近釐改之說有所酬酢云然則購得方書然後曆法可無差忒今番使行諸種書册雖已禁防此則不可不貿來迨此使行未渡江之前以不虞備銀隨其多少從便購來之意筵稟行會爲宜云故敢達從之頤之曰命課學諏吉官七人外加抄四人謂之修選官與七人通同入直而此是無料者故七人中祿窠有闕則以此四人替付事定式矣池日賓以永付司果今方外除所食祿窠事當依定式移付而永付係是特恩移屬他人非自下所敢擅便敢達敎以依遞兒例姑爲權給
정조 17년 · 강
重推靈山縣監趙榮慶
정조 17년 · 목
兵曹啓言觀此慶尙監司趙鎭宅狀啓則以爲靈山縣監趙榮慶牒呈內今月十五日亥時東軒房堗偶然出火十間衙舍沒數燒燼深夜蒼黃之際兵符未及搜出亦入燒燼云兵苻燒燼事係重大故取考謄錄則壬子年龍宮縣兵符被燒時說縣監推考矣今此回祿之災雖出無情兵符旣已燒燼不可無責令該曹考例稟處爲辭矣請該縣監趙榮慶從重推考兵符則令政院急速改造下送允之
정조 17년 · 강
御春塘臺命諸臣射守禦使李文源一提學鄭民始檢校直提學徐有防吏曹判書金思穆刑曹判書李得臣左承旨李勉兢原任直閣尹行任行副司直鄭致淳李翼晉壯勇大將金持默御營大將李敬懋訓鍊大將趙心泰禁營大將李漢豊副總管徐有大善騎別將趙圭鎭訓鍊中軍申應周御營中軍李應爀
정조 17년 · 목
予曰今日日氣晴䁔特召卿等欲見射枝亦出觀德之一端守使則自來不嫺於射工爲試官其餘諸臣以文武各作一邊應射柳葉箭五巡民始有防思穆得臣勉兢行任致淳翼晉爲一邊持默敬懋心泰漢豊有大圭鎭應周應爀爲一邊以次應射訖文源曰今日之事卽聖代稀有之盛擧其在賁餙太平之道不可無識喜之擧臣請於劃紙論其射藝之高下以定其罰禮可乎予曰卿言甚好須於劃紙中題評也文源曰一提學文宰中最爲居首時帶壯勇提擧禮不可無錢一百兩直提學以文宰五巡二中稍可而豈可無罰時帶提擧稍饒錢一百兩吏判素有善射之稱而全不中天曹無射貨無以贖罰當飮冷水一碗刑判與吏判無異牛贖三牌進呈壯勇大將旣曰大將五巡全不罰錢二百兩御將初巡貫一中可謂偶中旣曰大將五巡一中無異不中罰錢一百兩訓將大將中元戎五巡中二次居不罰錢一百兩副總管已經元戎五巡二矢亦豈無罰而時無所帶之職罰錢一百兩自家中辨進禁將五巡一中無足可觀罰錢二百兩進呈臣猥當試官或請得中之禮或請不中之罰咫尺筵席臣之擧措未免狂妄豈可無罰乎罰錢一百兩臣當進呈於宴遊日矣予曰宴遊當於何處爲之乎文源曰壯勇營提調及大將旣皆備納禮錢以壯勇營爲之好矣予曰亦一盛事善爲會遊也
정조 17년 · 강
禮曹以陞補學製通讀入格儒生等許赴乙卯式覆試啓
정조 17년 · 목
陞補申甫相等十人學製趙雲彬等十六人通讀韓命周等十人入格
정조 17년 · 강
遞總管金箕性以閔台爀代之前也望
정조 17년 · 강
命露梁鎭牙兵器械中環刀等屬三軍門中推移以給
정조 17년 · 목
壯勇營提調鄭民始啓言露梁鎭牙兵二哨今已抄定所着軍服器械不可不措備以給軍服次則休番木中五同有除置者以此取用器械中鳥銃一百八十柄則水原下送鳥銃餘數有分授於總廳軍器寺者就其中覓給其他小小雜種自總廳推移以給至於環刀二百二十二柄及皮瓢子囉叭鉦鼓等屬數雖不多無他推移之道此則三軍門中覓得以給似好矣從之
정조 17년 · 강
遞承旨徐鼎修以沈煥之代之前望也
정조 17년 · 강
命司饔奉事朴彬源拿處
정조 17년 · 목
內醫院官員以都提調提調意啓言藥院器皿關係莫重每年隨節按例進排者而近來該院擧行慢忽初不先期待令輒事臨時苟充事體所在已極駭然雖以蟹醢封進缸言之其所進排全不成樣甚至昨旣過時今又闕數豈有如許道理臣樂性待罪廚院都提擧之任不能檢飭之罪誠不勝惶恐燔造所次知頭目輩自本院移法司從重科治當該燔造官請令該府拿問嚴處允之
정조 17년 · 강
命庇仁縣監鄭雲達拿處
정조 17년 · 목
戶曹啓言宮稅米九月內如有未準納之邑當該守令拿問嚴處事曾有定式矣庇仁縣田稅米太及宮房稅米九月已過全不上納事極可駭當該守令不可不重勘請令該道指名現告拿問嚴處允之
정조 17년 · 강
推判義禁洪良浩命草記勿施
정조 17년 · 목
義禁府啓言日前因時囚罪人朴瀅源原情公事判付內依同罪他囚例問于該曹考律草記事命下故關問戶曹則以爲朴瀅源等內自己酉十二月至辛亥六月頒祿時改量欠縮之數以加升條充補外餘欠縮米爲六十四石云果如其所供矣朴瀅源在任時欠縮石數較諸已分揀之鄭宗柱金載華則所加之數殆近二十石所犯可謂稍重而考其在官朔數則宗柱載華或五朔或九朔而瀅源則在官洽滿十九朔之久其間逐朔頒祿欠縮石數之視彼稍加容或無怪參量情犯宜無異同而旣有考律草記之命臣府不敢擅便請上裁敎以旣有考律草記之命則此非稟裁之事卿等推考此草記勿施
정조 17년 · 강
命童蒙敎官李在咸汰去放逐本鄕
정조 17년 · 목
備局啓言童蒙敎官李在咸身爲朝官突入於大臣家盡脫衣冠赤身跳踉斥呼時原任姓名其所詬辱罔有紀極事未前有萬萬驚駭國綱所在決不可置之朝籍請爲先汰去亟令該府照律遠配允之敎以向以無敢肆酒嚴飭則有此犯科國體所在雖不可仍置亦何足責放逐本鄕可也
정조 17년 · 강
命原州等六邑軍保貢布果難辦納與否令該道伯更觀民勢論理狀聞後稟處
정조 17년 · 목
備局啓言卽見江原監司沈晉賢狀啓則備陳道內綿農失稔之狀仍以爲原州等六邑砲保價木本色上納其勢末由如値綿貴之時據實狀聞事曾有朝令依近例以純錢代納事請令廟堂稟處矣軍門價布之作錢雖在大無之歲通臣不敢徑請朝家以曠絕之惠澤或有闊狹之時而錢木參半或分數以給誠以民勢雖急軍需亦重故也今年本道綿農雖不大登亦不至太歉則莫重軍需徑請純錢萬萬未安請該道道臣從重推考原狀辭置之敎以砲保事體固難輕議其他軍保貢布果難辦納乎更觀民勢論理狀聞後稟處
정조 17년 · 강
戶曹參判李在學陳旣乞省先壟賜例批
정조 17년 · 강
領議政洪樂性上箚賜批命施軍器寺提調李敬懋不敍之典仍令禁將兼察御營
정조 17년 · 목
箚略曰臣以兼管武庫事大爲武將提擧所侮蔑駭惋之極敢此仰陳該寺自辟郞官臣備三望將欲移送該曹矣提調李敬懋以一二人要臣差擬而彼請雖懇臣意不合終不許其請而副其願則彼乃屢次往復言辭層激甚至以移送該曹之際吾不欲成貼云云印信持去等說無難言送臣雖老憒顧其職則大官也彼何敢以此等勃慢之習輕易加之於臣乎莫非臣見輕之致臣固自反之不暇而竊恐朝廷紀綱緣臣而掃地無餘伏願亟解臣本兼諸任以爲爲大官疲軟者之戒仍賜敬懋郵罰以尊紀綱批以提擧事極爲駭然其在國體不可不嚴處當該提調李敬懋施以不敍之典卿須安心勿辭視事仍命遣史官傳諭○政院啓言御營大將李敬懋施以不敍之典事命下將兵之任不可一刻無總察之人何以爲之敎以姑勿出代禁將兼察牌招聽傳敎
정조 17년 · 강
備邊司以湖西關東年分回啓
정조 17년 · 목
回啓以爲忠淸監司李亨元災實分等狀啓有就議大臣後草記回啓之命矣取見其狀本則平澤等十七邑置之之次洪州等三十七邑置之稍實尤甚名色不爲擧論仍以爲事目災外各樣災頉四千七百六十八結十四負三束特令加劃後錄諸條竝請令廟堂稟旨分付矣其一癸未移轉江都米盡是舊逋次次收捧徐待實數稍優後輸納事也其一平山貢津倉所屬七邑大同田稅同爲裝載雖有惠廳行會而革舊剙新亦甚難便特許依前擧行事也其一推奴徵債防塞事也依下敎就議于大臣則領議政洪樂性以爲分等依狀請施行至於災結雖以前後道啓觀之雨暘均適山峽齊登可謂罕有之樂歲今此災結加請決無許施之理而等念昨年湖民積困於饑饉癘疫民力不逮間多未闢容或無怪特以寧失之義雖不得不許施把束之徵亦關民國過四千有餘終涉過當只以四千結加劃後錄諸條道臣旣以紓民力之意有此三條之請則不必靳難竝依狀請許施爲宜云左議政金履素右議政金憙以爲別無他見云矣又啓言江原監司沈晉賢災實分等狀啓有就議大臣後草記回啓之命矣取見其狀本則江陵等二十邑置之稍實楊口等六邑置之之次尤甚名色不爲擧論仍以爲事目災三百五十結中詳覈分俵則餘數爲八十七結三十五負九束田災爲一百九十二結七十四負一束特許加劃後錄兩條請令廟堂稟處而其一今年還上豆太兩種嶺東各邑外嶺西稍實邑小豆三分一太四分一之次邑小豆折半太三分一有裕穀準折代捧待明秋還作本色事也其一推奴徵債限明秋嚴防事也依下敎就議于大臣則領議政洪樂性以爲關東年事沿峽均豐卽挽近之所罕有道臣年分頗甚精約依狀請施行而似此大登之時以格外不敢請之田災無難仰請極爲駭然年分磨勘時若有田災混入之弊則一依擅分例道臣請勘昭載事目混入猶然況直請乎江原監司沈晉賢爲先從重推考後錄諸條竝依所請許施而無論稍實之次通一道豆太兩種之竝請代捧亦極太過只於之次邑小豆三分一太四分一以精實穀準折代捧待明秋還作本色爲宜云左議政金履素右議政金憙以爲別無他見云矣敎以田災直請雖違事目本道必有謬例之致年前道伯拿處之後更有此請其委折査問報來後如或故犯施以越俸之典不然則竝與問備分揀觀於砲布保布之代錢之請數邑綿農可知然則綿田有給災之規度支事目災餘數仍給道伯以爲闊狹排比之地
정조 17년 · 강
禮曹以全羅監司李書九鉢山基地親審狀本回啓
정조 17년 · 목
啓曰觀此全羅監司李書九因全州幼學李達培上言鉢山基地親審後論理狀本則以爲聖祖胥宇之基從稱鉢山之陽卽今府城南門外周回七八里之地皆是此山之陽誕聖舊地之的在何處無可徵信若以一箇土民依俙傳說斷爲遺地實非重事體之道所謂李慶全歌謠不可援以爲證而豐沛記事乃是齋官私自裒輯之謄錄亦難盡信立碑封標實係莫重之典令該曹稟處爲辭矣道臣旣已躬審而別無眞的可據之蹟所謂歌謠記事只是從論而亦不足爲考信之資則李達培上言中立碑封標一款恐不可遽爾議到請上言內辭緣置之允之
정조 17년 · 강
命厚陵曲墻補築處以陵官兼監役擧行此後各陵曲墻外面甎土如有罅痕依播種例隨卽塡補
정조 17년 · 목
記事官徐有聞書啓以爲臣敬奉聖敎馳往奉審于齊陵仍又進詣厚陵奉審曲墻有頉處曲墻丑方後面半片頹圮者長爲三尺許廣亦不過爲二尺餘內面半片姑爲無頉矣敎曰曲墻外面修改例不過禮郞一人進去云而今番缺落處長不滿一把廣亦只是二尺雖令依播種例陵官從便補築揆以事面毫無不可該曹以此知悉下送匠手以兼監役卽爲擧行此後各陵曲墻外面甎土如有罅痕依播種例陵官隨卽塡補如是定式若有不謹則責在陵官亦令禮曹預爲嚴飭
정조 17년 · 목
敎曰此時守令不可曠官未差之代待下批當日辭朝事分付又敎曰在外兵曹參判許遞今日政差出○以李在學爲吏曹參判鄭大容爲吏曹參議李祉永爲修撰林濟遠爲兵曹參判金履禮爲童蒙敎官金基厚爲瑞興府使吳文常爲茂山府使丁載運爲沃川郡守任希默爲幷邑縣監尹範行爲慶尙左兵使
정조 17년 · 강
勘放時囚朴瀅源
정조 17년 · 목
義禁府啓言時囚罪人朴瀅源在任時欠縮石數較諸已分揀之鄭宗柱金載華則所加之數殆近二十石考其在官朔數視宗柱等稍久則其間頒祿斛縮之比彼稍加雖或無怪而許久在官不能充補論以法例難免當律請杖一百收贖告身盡行追奪放送允之敎以如有功議各減一等又啓言朴瀅源功議各減一等
정조 17년 · 목
左議政金履素曰廟務別無稟處故右相及諸宰只行本司坐超及承賓對來會之敎故臣方隨入而見無時急公事矣予曰本司坐超雖是簿書期會而眞所謂禮不可廢也前後申飭非止一再而每待提飭後爲之且赴坐勤慢亦係廟堂之尊不尊今日諸堂來會亦不趁早云廟堂事悶然矣諸宰中誰最末至乎有司堂上鄭民始等曰諸宰皆先大臣來會無未及者矣履素曰以臣無似不能董率居常愧恧今承下敎惶悚何達伏望早賜斥退焉予曰過矣予謂兩司諸臣曰賓對臺臣久不登筵爾等今方備員入來上而袞闕下而官箴須各無隱悉陳也
정조 17년 · 강
重推江原監司沈晉賢仍命蔚珍等邑海弊更査登聞
정조 17년 · 목
左議政金履素啓言頃因行副司直李秉鼎所啓關東沿海諸邑浦戶爲弊之端令道臣査出狀聞之意行會矣卽見江原監司沈晉賢狀啓則以爲江陵等七邑一遵官需定式或給價取用或買用場市別無貽弊而至於平海則朝夕饌物初不給價捧用於津主人自庚戌七月始爲從市直給價蔚珍則日用魚物辛亥冬革罷津主人貿納之規使刀尺給價買用而刀尺之弊反甚於津王人以至收斂魚物價於海夫故昨年十月始覺其弊都計價錢出給海夫許久襲謬不能釐弊之平海前後郡守不早察弊晚始覺得之蔚珍縣令李宗憲令攸司稟處爲辭矣此是邇來剙出之弊臣雖曾經道臣猶未詳知出擧條之重臣方登筵利害便否使之條陳好矣予曰重臣悉陳事情行副司直李秉鼎曰庚戌因聖敎關東海弊釐正節目其時道臣刊布沿海諸邑之後凡係海弊幾盡矯革而刊邑官貿之弊不入節目中故臣於待罪蔚珍時參量成節目使之遵行近聞時縣令李宗憲官貿則盡爲作錢日鐉則忽倣他邑之謬例每日饌需分排徵求於津主人如値風高難得之時則鞭扑狼藉推捉紛紜以此津主人卽邑底居民願差之窠而擧皆逃避至以將校之有食根者差出津監官日日督捧海尺不能支堪云非但今夏海尺數人之來告如此雖以近來所聞言之邸人之往來者色吏之上京者同然一辭明白無疑故臣果陳達出擧條矣今此道臣狀聞之與臣所奏不無稍異似由於該邑瞞報之致而至於平海時郡守臣則以頗釐海弊知之三陟謬例從前有之云而此是風聞臣不敢質言仰達矣履素曰今聞重臣所奏平海則曾已釐弊而入於請勘之中三陟則謬例自如而初不擧論道臣査啓未免失實請此狀啓勿施道臣推考沿邑海弊細究詳覈更爲登聞後稟處從之敎曰蔚珍縣令李宗憲事果如重臣之所聞萬萬痛駭本律不但至嚴況新式頒下之時乎道啓之草草亦甚未安道臣從重推考更令親執嚴査狀聞平海則旣曰禁革謬規而何以混論三陟則均是爲弊而無一槪及其委折亦卽首實狀聞而三陟之弊端一款詳査狀聞事分付
정조 17년 · 강
飭田稅大同上納時米色木品麤劣之弊仍命稅穀防納者自捕廳另加譏詷守令以贓罪論勘江民以極律施行
정조 17년 · 목
惠廳堂上鄭民始戶曹判書沈頤之等啓言田稅大同之米色劣下木品麤短年年益甚至於今年特以歉荒之故雖不能一一點退揆以正供事體萬萬駭然今若任他因循不有警勵則外邑必當仍以爲例莫可捄正自明年爲始米色木品或有如前麤劣不合經用則當該守令摘發論勘斷不饒貸以此爲先嚴飭諸道俾無敢犯科而稅穀之麤劣專由於防納之弊莫非紀綱解弛睯不知畏而然外邑之以錢代捧江民之換貿防納者自捕廳各別譏詷守令勘以贓罪江民施以極律俾壯京外好竇然後田稅大同庶可復奮矣從之
정조 17년 · 강
命廟宮享祀罷後享官以下許卽開門出送
정조 17년 · 목
行司直李文源啓言廟宮門鑰事體與闕門無異故天明後始許開鑰而昨冬因下敎大祭罷後樂工熟手竝卽開門出送而享官以下以留門之故不得一時出去旣已竣事之後多官之無端淹留於肅嚴之地亦涉未安此後則一體出送祭器入庫後終獻官監察亦令隨出廟宮朔望及各祭享處亦皆依此例擧行似好矣禮曹判書閔鍾顯曰臣意與此重臣無異依此施行恐爲便當矣從之
정조 17년 · 강
命驪州所在南漢移轉米輸峙利川府待春分給廣州民戶
정조 17년 · 목
守禦使李文源啓言卽見驪州牧使吳載紹牒報令春移轉米二百石還納於南漢則百餘里遠程民弊不些在前如此之時輸峙利川府待春分給於利川附近廣州民戶已有其例爲辭矣驪民水路運米廣民從便受還實爲兩便軍餉雖謂體重民弊不可不顧且此與捧留本邑有異依所請許施似好矣從之
정조 17년 · 강
定監牧官隨勤慢勸懲之式
정조 17년 · 목
司僕提調徐有防啓言臣於日前因一提調往復以監牧官馬政之臧否總數之勤慢嚴明殿最不少饒貸之意已有所陳達而第念牧官不知法意以馬政則虛張數爻彌縫文簿而爲巧免之計以總數則徒濟已私剝割牧民而爲充準之方則是其罪不可但以下考論本寺自有廉探之道從其現發照律重繩事更爲申明知委使之咸懷警愓而凡事有懲則有勸自是竝行之政蓋爲牧官者或從蔭路或從軍門積仕勞苦多歷年所而一經此職便皆作散雖有惠及救民總準馬蕃之類同歸一套故受任以後多有不顧前程專事肥已之擧馬政之不恤總敷之不準牧民之恣行侵虐皆從此出若令此輩知有前進之路則決不至於此故相臣徐命善爲一提調時特擧最著勞績者仰請收用而至有守令特授之命矣今亦依此例毋論原牧兼牧如有不侵牧民而馬政蕃息總數準納屢考居最盡心奉公之人自本寺詳探其實蹟筵稟或草記原牧則守令察訪京復職兼牧則實職軍門間各其相當窠卽爲懸註差擬俾有激勸之實效恐合事宜以此出擧條定式施行而一提調要臣經稟故敢此仰達從之
정조 17년 · 강
命尙衣直長尹淑基他司相換
정조 17년 · 목
尙衣提調徐有防啓言御衣襨監造多有擧行之事而本院直長尹淑基在外未肅拜上來遲速姑未可知他司直長中相換之意請分付銓曹從之
정조 17년 · 목
左議政金履素啓言南兵使都試狀本旣有考例稟處之命則初不博考徑先覆奏未免疏忽請兵曹判書鄭好仁推考從之
정조 17년 · 강
命除三南民人軍役身貢中三年條一時竝徵之弊
정조 17년 · 목
執義宋翼孝啓言昨年南路之歉荒挽近所無幸賴我聖上蠲恤之澤得免顚連逢玆樂歲以事理論之如此豐登流來停退者所當追捧而惟彼民生如經重病纔得回蘇又以舊逋督徵恐有艱窘之患雖不可一竝蠲減而豐年之中亦有列邑優劣之異請於其最優處只以近年條徵捧其餘則仍前停退稍待來歲之屢豐次次收捧敎曰所奏是矣毋論軍役身貢之納米納布如有昨年再昨年停捧而今年竝徵者再昨年條仍許停退俾除三年條一時疊納之弊
정조 17년 · 강
命廟堂講究水原府用車之制
정조 17년 · 목
掌令鄭毅祚啓言我國山多野狹不利車運而惟北路之咸興諸處民皆習用水原一府地形之平衍與咸興無異一自園所移奉之後事體之自別不但以關防爲重官府倉庫今幾剙新布肆閱井漸以成聚儼然爲漢南一大都會而魚鹽柴草之公私日用者馬載牛輸之際每患不瞻今若創用車運一如咸興之制使江海之產南北之貨往來委輸貿遷無難則其爲有益於營邑需用之資居民資生之道當如何哉請令廟堂講究車制指揮設施敎曰依啓
정조 17년 · 강
命廟堂申飭外邑軍政之弊
정조 17년 · 목
掌令鄭毅祚啓言外邑軍政之弊去益滋甚前後飭勵屢勤聖敎而爲守令者不能悉心奉行逐一査正逃老物故之類初未趁卽代頉豪富有裕之徒輒皆夤緣漏脫毋論受布與束伍軍案所在都是至貧至殘之民以此之故赴操則老弱編伍不成隊刊徵布則隣族橫斂愁怨難狀在在皆然莫之矯捄小民之不能安土樂生專由於此豈不大可哀矜哉請令廟堂更加嚴飭行會刊邑俾有實效敎曰依啓
정조 17년 · 강
命三陟府失火民戶拔例賙救
정조 17년 · 목
江原監司沈晉賢以三陟府民家二十七戶失火延燒啓敎以當寒失所極爲矜憫嚴飭守宰拔例賙救畢奠接後形止卿其考察事回諭
정조 17년 · 목
義禁府啓言司饔直長朴彬源原情以爲猥當燔造之任內局所用器皿不能及時進排致有此淑問之境奉職無狀之罪恭俟嚴勘云請刑推得情敎以後勿如是之意嚴飭附過放送
정조 17년 · 강
遣吏郞摘奸諸執事淸齋與否
정조 17년 · 강
遞吏曹參判李在學參議鄭大容以沈煥之李冕膺代之竝前望也
정조 17년 · 목
政院以大容除拜後過三日不爲出肅啓請推考仍卽牌招敎以吏議雖曰淸顯三品官之無端過三日請牌有關國體遞差此後申明嚴飭在外參判許遞與參議未差之代前望單子入之待下批牌招察任政官牌招開政
정조 17년 · 강
命蔚珍縣令李宗憲改差
정조 17년 · 목
敎曰更査之前道啓旣請勘律律名雖待査啓旣聞之不可仍置蔚珍縣令李宗憲爲先改差今日政擇差待下批當日下送
정조 17년 · 강
以徐邁修南公轍爲承旨前望也
정조 17년 · 강
遞刑曹判書李得臣
정조 17년 · 목
因本曹坐不坐單子敎曰在外判堂許遞今日政差出
정조 17년 · 목
以李文源爲刑曹判書金履禧爲戶曹參判李漢籌爲蔚珍縣令
정조 17년 · 강
命海州殺獄囚朴華壽以過誤殺邂逅死律從重決勘奴巨卜依前回下亦卽酌決
정조 17년 · 목
敎曰今番海西繡衣之差遣一則爲其審察災傷也一則欲知獄理幽鬱也大抵延海之間夏秋一直亢旱卽近古所未有如無幽鬱之上干豈有是也及聞繡衣回奏別無可疑之獄而海州囚朴華壽事自初成獄已有商量底意思特以三尺至嚴擬待來頭疏決之時矣更閱原案詳問繡衣益覺始料之不爽無論器杖大小與度數多寡如許微細之事必不用意猛打至於限死況所謂正犯者人也至庸孱云乎且況成獄莫緊於詞證而與屍親隣居之世春亦言其用杖之體小覆檢變招亦不過以稍長之杖繼打七度云爾則死者之死決知非死於濫杖也然則斷此案卽惟曰過誤殺邂逅死而已至於奴主兩人之尙在獄中亦非審克之意渠之地處自渠地處目下訟理自訟理華壽令道伯就過誤邂逅之律文從重決勘奴巨卜依前回下亦卽酌決事分付
정조 17년 · 강
備邊司以京畿年分回啓